
SEBASTIAN & KJELLERDYRET

Kapittel 1

KRAFTIG REGN, LYSGLIMT OG EN KRAVLENDE KLUMP

Helt innerst og nederst i bygården til Sebastian, bak det knusktørre juletreet og eskene med DVD-filmer fra videobutikken alle plutselig sluttet å besøke, bodde Kjellerdyret. Dette vet Sebastian alt om, for han var der da det flyttet inn.

Kjellerdyret kom på den store møkkaværsdagen. Det var i hvert fall det pappaen til Sebastian hadde kalt den da han satt ved kjøkkenbordet i de litt for trange sykkelbuksene sine og stirret ut av vinduet. Det regnet sidelengs, og værmenneskene på TV hadde garantert at det ikke ville gi seg med det første. Pappa skulle egentlig ha dratt på guttetur med kompisgjengen, de skulle sykle fra Oslo helt til en annen by og sove over på hotell. Men med det regnværet som var utendørs nå, hadde alle planene gått i vasken.

Mamma hadde også hatt store planer. Hun skulle ha jentekveld, men det ble det heller ikke noe av. På mammas jentekvelder fikk nesten ikke engang Sebastian være til stede, og at pappa skulle være der, var fullstendig uaktuelt. Dermed satt begge foreldrene til Sebastian ved kjøkkenbordet sure som to bøtter med padder, og snakket verken til hverandre eller til han. Derfor bestemte Sebastian seg for å sjekke hvor vanntette de nye gummistøvlene hans var, og alle som vet noe som helst om vann og gummistøvler vet at det bare er én måte å finne det ut på – fra innsiden.

Sebastian gikk ned i bakgården. Hadde det vært en helt vanlig kveld uten skyer, ville han ha stirret opp på himmelen og sett om han kunne oppdage Karlsvogna, Lille bjørn, Orions belte eller et av de andre stjernebildene han hadde elsket å se på så lenge han hadde klart å bøye hodet bakover. Men i kveld var himmelen full av svarte skyer som strigråt, derfor vasset han ut i den største og dypeste søledammen som styret i bygården hadde planlagt å fylle igjen for lenge siden, ventet til støvlene var fulle av isende kaldt vann, og begynte å hoppe. Sebastian hadde mange års erfaring og var superflink. Hadde hopping i søledam vært en olympisk øvelse, ville han fått gull. Minst.

Tanken på gull og olympiske øvelser ble brått slukket i hodet hans og byttet ut med et skarpt lys på himmelen. Og ikke som når det lyner, hvor en knallgul strek knytter skyene sammen med Jorden. Dette var noe helt annet. Her ble hele himmelen gulhvit, som om vaktmesteren der oppe hadde kommet borti lysbryteren til solen med skaftet på feiekosten mens han var i ferd med å rydde opp. Det var bare lyst et ørlite øyeblikk før mørket overtok igjen, men Sebastian rakk akkurat å se en svær, svart klump falle ned fra himmelen og lande i en sølepytt. Der lå den stille noen sekunder, nesten usynlig i kveldsmørket. Så begynte den å røre på seg, merkelig og nesten sidelengs, mot det knuste kjellervinduet før den ble borte.

Sebastian ble stående uten å røre en muskel. Han slet fremdeles med å skjønne hva han egentlig hadde sett. En stemme ropte navnet hans, det hørtes ut som den kom langt borte fra, som fra enden av en tunnel.

«SEBASTIAN, HVA ER DET DU DRIVER MED?»

En hånd tok tak i skulderen hans og snudde han rundt. Ved siden av han i regnet sto mamma. Hun så både sint og bekymret ut på én gang.

Sebastian pekte mot asfalten der klumpen hadde landet noen sekunder tidligere. «Det falt en rar, svart, kravlende klump ned fra himmelen.»

Sebastian merket hvordan hjernen hans ikke helt var på samme lag som tungen, men klarte ikke å gjøre noe med det.

«Det var sikkert Kong Fredrik som hoppet ned fra garasjetaket, ute etter noe å spise», sa mamma og smilte.

Kong Fredrik var en hund som bodde sammen med frøken Håkonsen i huset ved siden av. Pappaen til Sebastian mente at Kong Fredrik levde under fullstendig fri dressur, han gikk rundt akkurat som han ville til alle døgnets tider.

«Men selv om Kong Fredrik er ute, skal du inn», sa mamma. «For nå er du både våtere og kaldere enn jeg liker.» Mamma la hånden sin bak skulderen hans og skjøv han mot inngangsdøren. Sebastian visste hva som ville komme, og hadde ikke noe imot det: et varmt bad, pysj, en kopp kakao og foreldre som endelig brydde seg om han og ikke bare om seg selv.

Den kvelden ble Sebastian liggende våken lenge. Han klarte ikke slutte å tenke på den rare klumpen som hadde kravlet inn i kjelleren. En del av han prøvde å si at det bare hadde vært Kong Fredrik, men uansett hvor frittgående kongen var, hadde han ikke seks bein. Og det hadde klumpen hatt, det var Sebastian villig til å spise sitt eget hode på. Han måtte finne ut mer om den nattsvarte, kravlende klumpen. Og for å gjøre det måtte han legge ut på ekspedisjon.


Kapittel 2

EN KORT EKSPEDISJON. EN STOR OPPDAGELSE

Dagen etter hadde de geografi på skolen. Det var vanligvis favorittfaget til Sebastian, han elsket å lære om Kairo, Katmandu, Kirkenes og andre steder langt borte. Men nå klarte han ikke å tenke på noe annet enn kjelleren som bare lå noen hundre meter unna klasserommet han satt i, og hva han trengte for å komme dit.

Å planlegge en ekspedisjon som bare gikk ned i en kjeller kunne kanskje virke bortkastet. Men Sebastian hadde lest nok om ekspedisjoner til å vite hva som skjedde hvis du ikke planla dem godt. Planløse folk hadde dratt inn i jungelen og kommet ut et halvt år senere, kliss nakne og sprø som havrekjeks. I Tibet fantes det en hemmelig dal som het Shangri-La, hvor tiden gikk ekstra sakte. Rotet du deg inn der og ble noen uker, ville det ha gått flere hundre år i den ekte verdenen når du kom ut. Du trengte ikke dra så langt heller; eks-onkelen til Olav i C-klassen skulle bare ned på puben en tur og kom ikke hjem før det hadde gått tre år. Da hadde alle tingene hans blitt solgt på Finn, og Olav hadde fått en ny onkel. Det var ganske klart: Ekspedisjoner skulle man ta på alvor, og de aller beste startet med en utstyrsliste.

Det han trengte, var:

Et langt tau til å binde fast ting med og klatre i hvis det trengtes. (De få gangene i livet han hadde trengt et tau, hadde han ikke hatt det, så dette var en viktig erfaring.)

Den sveitsiske lommekniven han hadde fått til jul, med både kniv, sag og skrutrekker. (I tilfelle kjellerdøren gikk i vranglås og måtte spikkes, sages eller skrus opp.)

Den hemmelige pakken med Kvikklunsj pappa gjemte under den nederste kjøkkenskuffen. (Og som alle visste om.)

Og sist, men ikke minst, den store lommelykten til storebroren Thomas, lykten Sebastian aldri noen gang fikk lov til å låne og hvor Thomas hadde lovet juling hvis han rørte den likevel.

De første tre tingene var raskt på plass i sekken, og nå gjensto bare lommelykten. For bare et par år siden hadde det å få kloa i den vært en farlig ekspedisjon i seg selv, for da hadde Thomas vært ivrig speider, og lommelykten var hans beste turkamerat. Men det var da. Siden den gang hadde Thomas blitt tenåring, og det var akkurat som om en bryter inni hodet hans hadde blitt skrudd på. Eller av. Den kjære lommelykten var byttet ut med et par hodetelefoner som satt så tett over ørene hans at det så ut som om de hadde grodd fast. Å spørre om lov til å låne lykten var likevel helt uaktuelt, humøret til Thomas byttet retning fortere enn en hvithai uten retningssans, og sa han nei, sto hele ekspedisjonen i fare. Lommelykten måtte med, koste hva det koste ville.

Sebastian åpnet forsiktig døren til Thomas sitt rom og kikket inn gjennom dørsprekken. Thomas lå på sengen med ryggen til. Musikken fra hodetelefonene var så høy at Sebastian merket det i tennene. Hvordan den føltes inne i hjernen til Thomas, ville ikke Sebastian tenke på engang. Men lyden ville uansett gjøre det umulig å høre fottrinnene til Sebastian, så han gikk inn rommet, rett bort til skrivebordet, åpnet skuff nummer tre og tok opp den store, skinnende lommelykten. Thomas var som koblet fra virkeligheten og merket ingenting. Det var bare to år til Sebastian selv fylte tretten, men han håpet at han ikke ville oppføre seg som en tenåring av den grunn.

Da lykten var pakket, klødde det i både armene, beina og hodet til Sebastian etter å komme seg ned i kjelleren. Tanken på hva som ventet i mørket der nede, var veldig spennende og akkurat passe skummel. Tenk om han oppdaget noe mektig, magisk og mystisk? Tenk om han kom i avisen? Sebastian gruet seg litt til å gå ned, men kunne samtidig nesten ikke vente. Men det var han pent nødt til å gjøre, for verken pappa eller mamma, kanskje særlig mamma, ville likt at Sebastian skulle rote rundt i kjelleren mutters alene.

Tiden gikk like sakte som en brunsnegl, men endelig dukket programmet mamma og pappa likte så godt opp på TV-skjermen, det hvor voksne mennesker kledde seg ut og lekte at de var soldater. Sebastian gikk ut og lukket døren forsiktig bak seg.

Sebastians kjeller var et merkelig sted, full av ting som en gang hadde betydd veldig mye, men som nå ikke betød noe som helst. En gammel sykkel som en gang hadde vært blank og ny, men som nå var skitten og manglet et hjul. Kofferter som hadde fraktet fine klær til spennende steder, men som nå ikke engang inneholdt gamle minner. Alt sto stille og ventet på å bli helt glemt. Vanligvis var Sebastian glad i å rote rundt i gamle ting, loppemarkedet til fotballklubben var minst like morsomt som å spille på laget. Men nå hadde han viktigere ting å ta seg til, for det han lette etter, hadde ikke vært i kjelleren lenger enn et lite døgn.

Sebastian sto i døråpningen og lyste ned kjellertrappen med den supersterke lykten til Thomas. Den skar tynne striper i mørket. Han trakk pusten og begynte å gå, ett trinn om gangen. For hvert skritt lukket mørket seg tettere bak han, for hvert skritt kom han lenger unna tryggheten i leiligheten over og nærmere den rare, kravlende klumpen.

I lyset fra lommelykten var det lett å følge sporene til skapningen. Hele veien fra det knuste vinduet og innover i kjellermørket lå det kjeller-ting som enten var veltet eller knust, det så ut som en liten traktor hadde kjørt seg vill der. Sporene ledet helt til den aller innerste boden. Hva slags skapning kunne lage så mye rot? Sebastian stanset foran den innerste døråpningen, døren var halvåpen. Han prøvde å samle sammen det lille han hadde av mot, men oppdaget raskt at det var brukt opp for lenge siden. Så gikk han inn.

